नई दिल्ली: दिल्ली के पूर्व मुख्यमंत्री मदन लाल खुराना का लंबी बीमारी के बाद शनिवार को निधन हो गया. वह 82 वर्ष के थे.उनके परिवार ने यह जानकारी दी है.खुराना के परिवार में पत्नी, एक बेटा और दो बेटियां हैं. उनके एक बेटे का पिछले महीने निधन हो गया था.भाजपा के वरिष्ठ नेता खुराना 1993 से 1996 तक दिल्ली के मुख्यमंत्री रहे थे. उन्हें 2004 में राजस्थान का राज्यपाल नियुक्त किया गया था.खुराना के बेटे हरीश ने बताया, ‘उन्होंने नई दिल्ली के कीर्ति नगर स्थित आवास में शनिवार रात करीब 11 बजे अंतिम सांस ली.’उन्होंने कहा कि खुराना को छाती में संक्रमण था और पिछले कुछ दिनों से बुखार भी था. शनिवार सुबह से ही उन्हें सांस लेने में दिक्कत हो रही थी.उन्हें पांच साल पहले ब्रेन हेमरेज हुआ था और तब से वह बीमार चल रहे थे. परिवार ने कहा कि उनका अंतिम संस्कार रविवार को किया जाएगा.